राजेन्द्र यादव दलित साहित्य के पक्षधर रहे हैं। वे जन्मना दलित को ही दलित लेखक का श्रेय देते थे। लेकिन दलित लेखकों की मनोदशा, छपास की भूख और स्वार्थवृत्ति को देखकर वे फिर गये हैं - ''यहां जो दलित लेखक है, वे अपने समाज से कट गये हैं। हम इसे सवर्ण में, मध्यवर्ग में शामिल होना ब्राह्मणीकरण भी कह सकते हैं। जैसे ओमप्रकाश वाल्मीकि हैं, श्योराज सिंह बेचैन हैं या मोहनदास नैमिशराय हैं, शिक्षित या जागरूक होने की वजह से शहर में आ जाने पर जीवन स्तर बदल जाने की वजह से इनका रहन-सहन सोच का अपने समाज से कोई संबंध नहीं रह गया है। वे अब हमारे बीच में आ गये हैं और अपनी दलित अस्मिता के साथ वे अपने आप को हमसे स्वीकृत कराने के संघर्ष में लगे हुए हैं। यह प्रक्रिया बहुत स्वाभाविक है। जब कि महाराष्ट्र में यह चिंता कम है। वे अपने ढंग से अपनी वजह से बढ़ते हैं। आप स्वीकार करें, ना करें। जब आपको लगेगा कि अब अनदेखा करना मुश्किल है, तो स्वीकार करेंगे ही, इधर यहां हिन्दी में स्वीकृत कराने का आग्रह आक्रामक तेवर के साथ है कि हम दलित लेखक हैं, आप हमें स्वीकार क्यों नहीं कर रहें? यहां लेखक होना पीछे है, दलित होना पहले।''